ครม.ไฟเขียวใบเสร็จท่องเที่ยวลดภาษี
รมช.คลังเผยครม.อนุมัติใช้ใบเสร็จท่องเที่ยวลดภาษี 1.5 หมื่นบาท พร้อมเปิดให้เอกชนจัดสัมมนาในประเทศหักลดหย่อน 2 เท่ามีผลทันทีพรุ่งนี้
8 มิ.ย. 2553

รมช.คลังเผยครม.อนุมัติใช้ใบเสร็จท่องเที่ยวลดภาษี 1.5 หมื่นบาท พร้อมเปิดให้เอกชนจัดสัมมนาในประเทศหักลดหย่อน 2 เท่ามีผลทันทีพรุ่งนี้
นายประดิษฐ์ ภัทรประสิทธิ์ รมช.คลัง เปิดเผยว่า ที่ประชุมคณะรัฐมนตรี(ครม.)อนุมัติมาตรการฟื้นฟูธุรกิจท่องเที่ยว โดยเห็นชอบให้บุคคลธรรมดานำค่าใช้จ่ายในการท่องเที่ยวผ่านบริษัททัวร์ มาหักลดหย่อนภาษีไม่เกิน 1.5 หมื่นบาท โดยมีผลทันทีในวันพรุ่งนี้
นอกจากนั้น ยังเห็นชอบขยายวงเงินกู้ช่วยผู้ประกอบการผ่านธนาคารเพื่อการพัฒนาวิสาหกิจขนาดกลางและขนาดย่อมหรือเอสเอ็มอีแบงก์ จาก 1 ล้านบาท เป็นสูงสุด 4 ล้านบาท โดยแบ่งเป็น 1 ล้านบาทแรกกู้โดยไม่ต้องมีหลักประกัน และอีก 3 ล้านบาทที่เหลือ กู้ในอัตราดอกเบี้ยเอ็มแอลอาร์ -3% ปลอดชำระเงินต้น 2 ปีแรก และผ่อนยาว 6 ปี 
อีกมาตรการคือมอบให้กรมสรรพากรช่วยเหลือผู้ประกอบการด้านท่องเที่ยว ที่จัดแสดงสินค้าหรือโรดโชว์ ทั้งในและต่างประเทศ สามารถนำค่าใช้จ่ายก่อนคำนวณภาษีมาหักลดหย่อนได้ 2 เท่า มีผลบังคับใช้ถึงสิ้นปี 2554 
นายประดิษฐ์ กล่าวว่า ครม.ยังเห็นชอบให้บริษัทที่จัดสัมมนาในประเทศ สามารถนำค่าใช้จ่ายมาหักลดหย่อนภาษีกับกรมสรรพากรได้ 2 เท่า มีระยะเวลา 2 รอบบัญชี เริ่มตั้งแต่ม.ค. 2553     ที่ประชุมครม.ยังอนุมัติค่าลดหย่อน กรณีบริษัทประกันภัย จ่ายเงินชดเชยค่าสินไหมให้ผู้ได้รับผลกระทบจากการชุมนุมทางการเมือง สามารถนำรายจ่ายมาคำนวณ เป็นรายจ่ายสุทธิเพื่อลดหย่อนภาษีได้  และกรณีผู้เดือดร้อนได้รับค่าสินไหมทดแทน ไม่ต้องนำรายได้ตรงนี้มาคำนวณภาษี   ส่วนบริษัทที่ได้รับความเสียหายจากการวางเพลิงหรือการชุมนุมทางการเมือง และมีการลงทุนเพื่อซื้ออุปกรณ์เครื่องใช้ใหม่ ให้นำมาหักค่าเสื่อมได้ 60%     โดยมาตรการทั้งหมด ทำให้กรมสรรพากรสูญรายได้ประมาณ 4 พันล้านบาท  เป็นรายได้สูญเสียจากมาตรการท่องเที่ยวรวม 3.3 พันล้านบาท